**NACRT**

Na osnovu člana 95 stav 4 Zakona o prevozu u drumskom saobraćaju („Sl. list CG“ broj 71/2017 i [67/2019](javascript:void(0))), Ministarstvo kapitalnih investcija donijelo je

# P R A V I L N I K

# O BLIŽIM USLOVIMA KOJE MORAJU ISPUNJAVATI AUTOBUSKE STANICE

# I. OSNOVNE ODREDBE

### Predmet

### Član 1

Ovim pravilnikom propisuju se bliži uslovi koje moraju ispunjavati autobuske stanice.

### Značenje izraza

### Član 2

Pojedini izrazi upotrebljeni u ovom pravilniku imaju sljedeća značenja:

1. **Stanični pretprostor** je prostor ispred putničke zgrade namijenjen za prihvat i otpremu putnika koji dolaze na autobusku stanicu ili odlaze sa autobuske stanicu iz grada ili u grad.
2. **Peroni** su mjesta gdje se, s jedne strane, obavlja kontakt između putnika i autobusa a, s druge strane, kontakt između autobusa i autobuske stanice.
3. **Putnička zgrada** je prostor (građevinski objekat) u kome su smješteni sadržaji koji omogućavaju prijem i otpremu putnika iz pretprostora do operativne površine stanice.
4. **Operativna površina autobuske stanice** (autobuski prostor) je prostor koji omogućava ulaz i izlaz putnika u i iz autobusa, prijem i otpremu autobusa, parkirališta za autobuse i održavanje i kontrolu ispravnosti autobusa.

### Struktura autobuske stanice

### Član 3

Strukturu autobuske stanice čine tri prostorne cjeline, a to su:

1. Stanični pretprostor.
2. Stanična zgrada (Putnička zgrada).
3. Operativna površina autobuske stanice (autobuski prostor).

### Natpis

### Član 4

Na autobuskoj stanici mora biti istaknut natpis "Autobuska stanica", sa nazivom stanice i imenom naseljenog mjesta u kome se stanica nalazi.

# II. STANIČNI PEDPROSTOR AUTOBUSKE STANICE

### Predprostor

### Član 5

Autobuska stanica može da ima predprostor za parkiranje putničkih automobila, stajalište JGP, auto-taksi stajalište, pješačke staze i dr.

# III. STANIČNA ZGRADA (PUTNČKA ZGRADA)

### Putnička zgrada

### Član 6

Stanična zgrada je građevinski objekat koji sadrži elemente neophodne za normalno funkcionisanje autobuske stanice kao što su:

1. elemente osnovnog sadržaja,
2. elemente pratećeg sadržaja, i
3. službene prostorije.

U osnovne elemente sadržaja iz stava 1 tačke 1 ovog člana spadaju: čekaonica, šalteri za prodaju karata i informisanje, načini informisanja, sanitarne prostorije (toalet) i garderober.

U prateće elemente sadržaja iz stava 1 tačke 2 ovog člana spadaju: ugostiteljske djelatnosti, uslužne djelatnosti, trgovina, usluge, zabava i higijena.

U elemente službenog sadržaja iz stava 1 tačke 2 ovog člana spadaju: prostori radnog osoblja, prostor kontrolora i dr.

### Elementi osnovnog sadržaja

### Čekaonica

### Član 7

Stanična zgrada, odnosno poslovna zgrada mora imati čekaonicu, koja sadrži:

1. grijanje u zimskom periodu;
2. prirodno i vještačko osvjetljenje;
3. provjetravanje prirodnim putem i ventilaciju;
4. klimatizaciju;
5. površinu koja odgovara prosječnom dnevnom protoku putnika, sa najmanje 15 mjesta za sjedenje, od čega tri mjesta namijenjena za lica sa invaliditetom;
6. podove i zidove od materijala pogodnog za lako pranje, čišćenje i dezinfekciju;
7. dovoljan broj korpi za otpatke.

U čekaonici iz stava 1 ovog člana moraju biti postavljeni na vidnom mjestu: radno vrijeme autobuske stanice, oznake staničnih sadržaja, izvod iz reda vožnje, opšti akt i cjenovnik stanice o pružanju staničnih usluga i plan mjesta u kome se stanica nalazi.

### Šalteri za prodaju karata i pružanje informisanje

### Član 8

Šalteri za prodaju karata i izdavanje drugih prevoznih isprava moraju biti u broju dovoljnom da se omogući pružanje usluga bez dužeg zadržavanja korisnika usluga, a najduže do 15 minuta.

Šalter za davanje obavještenja i pružanje informacija mora biti označen natpisom "Informacije" i imati poseban telefonski broj.

### Način informisanja

### Član 9

Panoi (displeji) moraju omogućiti prikazivanje planiranih polazaka i dolazaka na pojedinačnim polazno/dolaznim peronima, naziv linije, naziv prevoznika, planirano vrijeme polaska odnosno dolaska, informacije o eventualnim kašnjenjima ili otkazivanjima i sl.

Razglasni uređaji za davanje obavještenja moraju omogućiti dovoljnu čujnost u čekaonici i na peronima.

### Časovnici

### Član 10

Časovnici koji pokazuju tačno vrijeme moraju biti postavljeni na vidnim mjestima u čekaonici i na peronima.

### Telefonska govornica

### Član 11

Stanična zgrada, odnosno poslovna zgrada mora imati ispravnu javnu telefonsku govornicu.

### Sanitarne prostorije

### Član 12

Sanitarne prostorije moraju biti opremljene sa najmanje tri toaleta sa tekućom vodom, od kojih je jedan prilagođen licima sa invaliditetom.

### Garderober

### Član 13

Garderoba mora biti u posebnom prostoru koji odgovara potrebama sigurnog smještaja prtljaga i stvari, sa istaknutim natpisom "Garderoba".

Izuzetno od stava 1 ovog člana, pružanje usluga garderobe se može organizovati i u okviru šalterskih službi, zavisno od kategorije stanice, sa naznakom garderobe.

### Elementi pratećeg sadržaja

### Član 14

Elementi pratećeg sadržaja putničke zgrade poput ugostiteljstvai, prodavnice, trgovina, zabava i higijena pružaju dodatni nivo usluge korisnicima autobuske stanice.

Elementi pratećeg sadržaja stanice moraju biti organizovani na način da ne ometaju obavljanje osnovne djelatnosti stanice.

### Elementi službenog sadržaja

### Član 15

Stanična zgrada, odnosno poslovna zgrada mora imati čekaonicu službene prostorije podrazumijevaju sadržaje radnog osoblja putničke zgrade.

# IV. OPERATIVNA POVRŠINA

### Struktura operativne površine

### Član 16

Operativna površina autobuske stanice sastoji se od:

1. perona za dolazak/odlazak, i
2. saobraćajnih površina (mjesta za parkiranje/održavanje autobusa, manipulativne površine).

### Peron

### Član 17

Autobuska stanica mora imati najmanje četiri natkrivena perona.

Peron je površina namijenjena za postavljanje autobusa i kretanje, ulazak i izlazak putnika, čija:

* širina ne može biti manja od 4 m, kako bi se obezbijedio neometan prilaz autobusa, kao i ulazak i izlazak putnika u autobusu na prednja i zadnja vrata, i u slučaju kada je istovremeno otvoren prostor za prtljag kod dva paralelno postavljena autobusa;
* ukupna dužina predviđena za putnike, koja zavisi od broja perona, mora da bude uzdignuta u odnosu na površinu za autobuse 10 do 20 cm.

Autobuska stanica mora imati broj perona koji obezbjeđuje zadržavanje autobusa na peronu u trajanju od najmanje 8 minuta u međugradskom i 15 minuta u prevozu u međunarodnom saobraćaju.

Visina nadstrešnice koja natkriva perone mora biti najmanje 4,5 m, a noseći stubovi postavljaju se na način da ne ometaju manevrisanje i ulazak autobusa, kao i ulazak i izlazak putnika.

Svaki peron mora biti označen posebnim brojem i mora imati korpu za otpatke.

### Saobraćajne površine (manevarske površine)

### Član 18

Saobraćajne površine autobuske stanice su površina za kretanje autobusa i prostor za parkiranje autobusa.

Površina za kretanje autobusa iz stava 1 ovog člana određena je manevarskim karakteristikama autobusa i treba da omogući postavljanje autobusa na peron vožnjom naprijed, kao i bezbjednu vožnju pri izlasku sa perona i iz autobuske stanice.

Prostor za parkiranje autobusa iz stava 1 ovog člana mora da ima površinu koja omogućava parkiranje autobusa koji čekaju postavljanje na peron i polazak prema redu vožnje.

Stanica može da ima i površine za čišćenje i pranje autobusa, prostor sa uređajima za kontrolu tehničke ispravnosti autobusa, stanice za snadbijevanjem goriva, kao i slične sadržaje za opsluživanje autobusa.

# V. PRELAZNE I ZAVRŠNE ODREDBE

### Stupanje na snagu

### Član 19

Ovaj pravilnik stupa na snagu osmog dana od dana objavljivanja u "Službenom listu Crne Gore".

Broj: 06/1-341/21-

Podgorica, 2021. godine

**Ministar,**

**Mladen Bojanić, s.r.**